|  |  |
| --- | --- |
| Numri i lëndës: | 2019:161789 |
| Datë: | 26.09.2019 |
| Numri i dokumentit:  | 00536361 |

**P.nr.677/19**

**NË EMËR TË POPULLIT**

**GJYKATA THEMELORE NË PEJË**-Departamenti i përgjithshëm, me gjyqtarin e vetëm gjykues Ahmet Rexhaj, me pjesëmarrjen e sekretares juridike Lindmire Begolli, në çështjen penale ndaj të akuzuarit B B nga fshati K, Komuna Klinë, për shkak të veprës penale të kanosjes nga neni 181 par.1 të KPRK-së, duke vendosur sipas aktakuzës së Prokurorisë Themelore në Pejë, Departamenti për krime të përgjithshme, PP/II.nr.1431/2019 të datës 26.07.2019, pas mbajtjes së shqyrtimit fillestar me datë 23.09.2019, në prezencë të Prokurorit të shtetit Lumturije Hoxha, të akuzuarit B B, e në mungesë të palës së dëmtuar B P merr këtë:

**A K T GJ Y K I M**

I akuzuari B B i biri i M dhe i nënës B e gjinisë G, i lindur me datë .., në fshatin K, Komuna Klinë, ku edhe jeton, ka të kryer shkollën e mesme, me profesion punëtor i ndërtimtarisë, i martuar, baba i katër fëmijëve, i gjendjes së mesme ekonomike, i identifikuar në bazë të letërnjoftimit me nr.... shqiptar, shtetas i Republikës së Kosovës, mbrohet në liri.

**ËSHTË FAJTOR**

**Për shkak se:**

Me datë 03.06.2019, rreth orës 19:20 minuta, në lokalin E B në Pejë, e kanos seriozisht të dëmtuarin B P me fjalë se do ti shkaktoj ndonjë të keqe me qëllim të frikësimit të shkaktimit të ankthit, në atë mënyrë që ditën kritike gjersa i dëmtuari ishte në lokalin në fjalë duke pirë kafe aty hynë i pandehuri dhe po sa verën të dëmtuarin i njëjti afrohet tek tavolina dhe i drejtohet me fjalë “pse ke fol me ketë numër me telefon, këtë telefon mban gruaja ime dhe kur shihem përsëri kam me te ngreh zhag dhe me të nxjerr prej kerri, e të cilin rast i dëmtuari nuk e kishte paraqitur pranë Stacionit Policor gjerë me datën 10.06.2019, pasi që e ka vërejtur se është duke përcjellë me veturën e tij nga Qendra Tregtare E deri tek rruga B B,

-Me çka ka kryer vepër penale, “të kanosjes” nga neni 181 par.1 të KPRK-së,

Andaj, gjykata duke u bazuar në nenin 7,41,42,43,46,73, të KPK-së, nenit 181 par.1 të KPRK-së, si dhe nenit 365 të KPPRK-së, të akuzuarit B B i shqipton:

**DËNIM ME GJOBË**

Ashtu që të akuzuarit B B, i cakton dënim me gjobë në shumë prej 300€ (katërqind euro ) e të cilin dënim është i obliguar që ta paguaj në afat prej 90 ditësh pas plotfuqishmërisë së aktgjykimit,

Nëse i akuzuari i lartcekur dënimin me gjobë nuk e paguan në afat të caktuar, atëherë dënimi me gjobë gjykata do ta zëvendësoi me dënim burgu, në kohëzgjatje prej 15 ditësh, duke llogaritur një ditë burgim për çdo 20 euro të gjobës.

I akuzuari obligohet që në emër të shpenzimeve të procedurës penale të paushallit gjyqësor shumën prej 20€, si dhe në emër të taksës për kompensimin e viktimave të krimit në shumë prej 30€, të gjitha këto në afat prej 15 ditësh, pas plotfuqishmërisë së aktgjykimit.

Pala e dëmtuar B P nga fshati K, Komuna Pejë për realizimin e kërkesës pasurore juridike udhëzohet në kontest të rregullt civil.

**A r s y e t i m**

Prokuroria Themelore në Pejë-Departamenti për krime të përgjithshme ka ngrit aktakuzë PP/II.nr.1431/2019 të datës 26.07.2019, ndaj të akuzuarit B B nga fshati K, Komuna Klinë, për shkak të veprës penale të kanosjes nga neni 181 par.1 të KPRK-së.

Gjykata ka caktuar shqyrtimin fillestarë me datë 23.09.2019, Pas leximit të aktakuzës nga ana e Prokurorit të shtetit PP/II.nr.1431/2019 të datës 26.07.2019, në seancën e shqyrtimit fillestar, gjykata është bindur se i akuzuari i ka kuptuar aktakuzën dhe të akuzuarit i ka dhënë mundësinë që të deklarohet për pranimin ose mos pranimin e fajësisë.

Në këtë rast gjykata ka udhëzuar të akuzuarin për rendësin dhe pasojat e pranimit të fajësisë dhe i akuzuari ka deklaruar se i ka kuptuar të gjitha pasojat e pranimit të fajësisë dhe e pranon fajësinë për vepër penale me të cilën ngarkohet, deklaron se është e vërtetë se veprimet për të cilat akuzohet i ka kryer dhe me të dëmtuarin B P paraprakisht kenë pasur mos marrëveshje në mes veti dhe nga koha kur ka ndodhur rasti nuk kanë pasur kontakt fizik, verbal as në kurrfarë mënyre nuk janë takuar, është penduar shpreh keqardhje dhe premton se në të ardhmen nuk do të kryej veprime të tilla apo të ngjashme.

Prokurori i shtetit ka deklaruar se pajtohet me pranimin e fajësisë nga ana e të akuzuarit, i propozon Gjykatës që ta pranoj pranimin e fajësisë nga ana e të akuzuarit dhe i njëjti të çmohet si pranim i vullnetshëm dhe i sinqertë me rastin e marrjes së vendimit.

Në vijim gjykata duke shqyrtuar fajësinë nga ana e të akuzuarit vlerësoi se pranimi i fajësisë paraqet shprehje të lirë të vullnetit të të akuzuarit, pasi që ai e ka kuptuar natyrën dhe pasojat e pranimit të fajësisë.

Andaj gjykata duke u gjendur para këtyre fakteve siç janë pranimi i fajësisë nga ana e të akuzuarit, si dhe duke pasur parasysh provat të cilat gjenden në shkresat e lëndës siç janë: raporti i hetuesit policor Avdi Shatri i datës 17.06.2019, raporti i hetuesir policor Valdrim Gashi i datës 17.06.2019, raporti i hetuesit policor Ragip Mujaja i datës 10.06.2019 me numër 2019-DA-1131, deklarata e të pandehurit B B të dhënë në Polici me datë 16.06.2019, deklarata e të dëmtuarit B P të dhënë në polici me datë 10.06.2019, gjykata erdhi në përfundim se në veprimet e të akuzuarit ekzistojnë të gjitha elementet e veprës penale të përshkruara si në dispozitiv të këtij aktgjykimi e për të cilin është shpallur fajtor.

Duke vendosur mbi vendimin mbi dënim konform nenit 73 të KPRK-së, gjykata i vlerësoi të gjitha rrethanat lehtësuese dhe rënduese që ndikojnë në llojin e dënimit dhe nga rrethanat lehtësuese gjeti se e ka pranuar fajësinë, i vie keq, pati sjellje korrekte në shqyrtim fillestar, për gjykatën nuk ka të dhëna se i njëjti më parë ka ra ndesh me ligjin, ndërkaq nga rrethanat rënduese për të akuzuarin e lartcekur gjykata nuk ka gjetë asgjë.

Andaj gjykata duke u gjendur para këtyre rrethanave të akuzuarin e gjykoi si në dispozitiv të këtij aktgjykimi duke konsideruar se ky dënim është në përputhje me shkallën e përgjegjësisë penale të tij dhe me intensitetin e rrezikimit të vlerave të mbrojtura të shoqërisë dhe është bindur se vendimi mbi dënimin do të shërbej për arritjen e qëllimit të dënimit e që është pengimi i të akuzuarit në kryerjen e veprave penale në të ardhmen si dhe në preventivën tjetër për personat tjerë që të përmbahen nga kryerja e veprave penale konform nenit 41 të KRPK-së.

Duke u bazuar në nenin 450 të KPPRK-së, e obligoi të akuzuarin në paguarjen e shpenzimeve të procedurës penale të paushallit gjyqësor.

Konform nenit 39 par.1,2,3 nën par. 3.1 të Ligjit për kompensim të viktimave të krimit e obligoi të akuzuarin që të paguaj shpenzimet e viktimave të krimit.

Konform nenit 463 të KPPK-së, gjykata e udhëzoi palën e dëmtuar B P nga fshati K, Komuna Pejë, për realizimin e kërkesës pasurore juridike në kontest të rregullt civil.

Nga sa u tha më lart u vendos si në dispozitiv të këtij aktgjykimi konform nenit 365 të KPPRK-së.

**NGA GJYKATA THEMELORE NË PEJË-Departamenti i Përgjithshëm P.nr.677/19.**

**Sekretare juridike Gjyqtari i vetëm gjykues**

Lindmire Begolli Ahmet Rexhaj

**KËSHILLË JURIDIKE:**

Kundër këtij aktgjykimi është e lejuar ankesa

në afat prej 15 ditësh, nga dita e marrjes, Gjykatës

së Apelit në Prishtinë, e nëpërmjet të kësaj gjykate.